b'\n_START_ARTICLE_\nVelika nagrada Singapurja 2008\n_START_SECTION_\nPoro\xc4\x8dilo\n_START_PARAGRAPH_\nDirka se je za\xc4\x8dela ob 20.00 po lokalnem \xc4\x8dasu in je zaznamovala prvo no\xc4\x8dno veliko dirko v zgodovini formule 1. \xc5\xbde v ogrevalnem krogu se je Piquet zavrtel na zadnjem ovinku, vendar si takrat ni nih\xc4\x8de predstavljal, kaj je Renault naklepal. Massa je \xc5\xa1tartal perfektno z najbolj\xc5\xa1ega \xc5\xa1tartnega mesta, za njim sta mesti ohranila Hamilton in Raikkonen, medtem ko je rahlo tr\xc4\x8denje med Kubico in Kovalainenom slednjemu povzro\xc4\x8dilo, da je izgubil dve mesti. V ozadju se je ustvarila kolona za Trullijem, ki je bil te\xc5\xbeji zaradi ve\xc4\x8dje koli\xc4\x8dine goriva. Kmalu so ga prehiteli Rosberg, Nakajima in Alonso. V ospredju je Massa vodil za dve sekundi, Raikkonen pa je, potem ko so mu gume stopile v temperaturo, zaostajal za Angle\xc5\xbeem prav toliko. \xc5\xbde v 12. krogu pa je Alonso zapeljal v bokse (nenavadna strategija za nekoga, ki \xc5\xa1tarta iz ozadja). Vendar se mu je obrestovalo, saj je krog zatem Nelson Piquet Jr., njegov mo\xc5\xa1tveni kolega, tr\xc4\x8dil v zid. Nesre\xc4\x8da se je zgodila na ovinku 17, kjer ni bilo mest za umik. To je povzro\xc4\x8dilo, da je na stezo zapeljal varnostni avto. Rosberg, Kubica in Barrichello so morali v bokse, da ne bi ostali brez goriva. S tem so si prisluzili "stop and go penalty": Barrichello ni imel casa, da bi jo izpolnil, ker mu je dirkalnik odpovedal zaradi elektronskih te\xc5\xbeav. Varnostni avto je ostal na stezi vse do konca 17. kroga: takrat so vsi zapeljali v bokse. Massi je bilo prezgodaj dano povelje, da lahko spelje, in za sabo je povlekel cev ter povzro\xc4\x8dil padec mehanika. Ob izhodu je skoraj tr\xc4\x8dil v Sutila, nato pa se je ustavil in po\xc4\x8dakal Ferrarijeve mehanike, ki so pretekli celo stezo v boksih in mu na vse na\xc4\x8dine sku\xc5\xa1ali odvzeti cev. Ko mu jim je kon\xc4\x8dno uspelo, je bil Massa zadnji in je v procesu izgubil vsaj tri minute. Raikkonen je vse to spremljal in tudi njegov postanek je bil okrnjen, saj je moral Ferrari namestiti novo cev za dolivanje. Za Alonsa pa je bilo to kot nala\xc5\xa1\xc4\x8d, saj je bil za tem drugi za Rosbergom. Stanje se nato ni ve\xc4\x8d toliko spremenilo: Webber in Trulli sta odstopila zaradi okvar, tudi Fisichella, ki je bil med varnostnim avtom 3., je za\xc4\x8del po\xc4\x8dasi izgubljati teren. Rosbergu je uspelo kljub kazni obdr\xc5\xbeati 2. mesto, Raikkonen pa je po napadalni dirki 4 kroge pred koncem, ko je zasledoval Glocka, preve\xc4\x8d hitro zavozil v kontroverzno \xc5\xa1ikano (ovinek 10) in se zabil v ograje. Massa je bil 13. in to je pomenilo da je Ferrari prvi\xc4\x8d po VN Avstralije 2006 ostal brez vsakr\xc5\xa1ne to\xc4\x8dke. Alonso se je tako dokopal do prve zmage v sezoni in postal sedmi razli\xc4\x8dni dirka\xc4\x8d, ki je zmagal. Rosberg je skupaj z osmouvr\xc5\xa1\xc4\x8denim Kazukijem Nakajimo dodal Williamsu 9 to\xc4\x8dk, Hamilton pa se je re\xc5\xa1il s tretjim mestom in pove\xc4\x8dal svoje vodstvo na 84 to\xc4\x8dk. Glock, Vettel, Heidfeld, Coulthard (dirka\xc4\x8d Red Bulla je osvojil zadnje to\xc4\x8dke v svoji karieri) in Nakajima so bili \xc5\xa1e dobitniki to\xc4\x8dk. V SPju je torej Hamilton iz ene to\xc4\x8dke prednosti pove\xc4\x8dal na 7, in vodil s 84. Massa jih je imel 77, Kubica, ki mu je dirko uni\xc4\x8dila "stop and go" in je bil enajsti, pa je ostal na 64-ih. \xc4\x8cetrti je bil Kimi Raikkonen s 57imi, peti pa Heidfeld s to\xc4\x8dko manj. V konstruktorskem prvenstvu je zaradi Ferrarijeve polomije vodstvo prevzel McLaren, in sicer za to\xc4\x8dko: 135 proti 134. Tretji je ostal BMW Sauber s 120imi, \xc4\x8detrti pa je bil Renault, ki je z Alonsovo zmago prehitel Toyoto, in imel 51 to\xc4\x8dk, japonsko mo\xc5\xa1tvo pa 46.'